पैह्‌‌ली भलोकी धारणा मताबक समाज च नेही व्यवस्था ऐ जिस च पुरशें दे लाह् लेई समाज गी सुचारू रूप कन्नै चलाने दे पज्जै नारी गी इक बस्ता आह्‌ला लेखा समझेआ ते बरतेआ जंदा ऐ। ‘होर केह् करदी’ इस्सै परम्परा दा बरोध करने आह्‌‌‌ली क्हानी ऐ। “उमा” गरीब पन्त परिवार च पैदा होई दी ऐ जित्थै परम्परा थमां चलदी आवा करदी पिता-पुरखी बदेसरी गै आमदन दा इक जरिया ऐ। उमा दिक्खने-सुनन च शैल, चतर-चनार, बौद्धिक स्तर पर चत्नन ते सनक्खी ऐ। पर उसदा अपना पिता गै उसदी त्रिक्खी बुद्धी कारण चिन्तत ऐ। ओह् उस्सी परम्पराएं दा सबक सखांदा ऐ पर ओह् उन्दा बरोध करदी ऐ जे बरासत च थ्होई दी इ’नें आस्था-धारणाएं च हून इन्ना दम नेईं ऐ जे अज्जै दे समाज ते जमाने कन्नै निभेआ जाई सकै। जिसलै ओह्‌‌‌दा पिता पन्त वामदेव आखदा ऐ-“जे असलोक बी शास्तर-ग्रन्थ त्यागियै, पूजा-पाठ बसारियै, मेहनत मजूरी करियै धन कमाने च लग्गी जाचै तां इस सनातन परम्परा दा केह् बनग ?” तां उमा दे तर्क अग्गें वामदेव गी चुप्प लग्गी जंदी ऐ। ओह् आखदी ऐ, “बापू, इस सनातन परम्परा गी बधाने दी चिन्ता, इस सारै देसै च थुआढ़े जनेह् लाचार, हठी लोकें पर गै की आई पेई ऐ ? इस्सै सनातन परम्परा दी ममता ने इस घरै च कदें सग्गोसारी दी रौंस नेईं औन दित्ती। कोठें दी हालत दिक्खै करदे ओ? मनुक्क जून इस चाल्ली करने आस्तै ते नेईं होंदी, बापू। टल्ला, रुट्टी ते भरोसे दा छप्पर बरबाद करने आस्तै ते नेईं होंदी, बापू। टल्ला, रुट्टी ते भरोसे दा छप्पर एह् त्रै चीज़ां बी जेह‌‌्ड़ी सनातन-परम्परा नेईं देई सकै, उसी बांदरी दे मोए दे बच्चे आह्‌‌‌ला लेखा कोई किन्ना के चिर छाती कन्नै लाई फिरग ?” आर्थिक तंगी कारण उमा दा पिता उसदा ब्याह् इक दुहाजू बुड़्ढे कन्नै करी ओड़दा ऐ। पर ओह् सौह्‌‌‌‌रा घर छोड़ियै वापस उठी औंदी ऐ।